
RAPORT  ÎNLOCUITOR

asupra propunerii legislative pentru modificarea  art. 11 lit. a) din Legea privind organizarea şi exercitarea profesiei de consilier juridic nr. 514 /2003

În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea art. 11 lit. a) din Legea privind organizarea şi exercitarea profesiei de consilier juridic nr. 514/2003, trimisă cu adresa nr.P.L.X-340 din 1 iunie 2004, înregistrată sub nr.31/576 din 1 iunie 2004.

Potrivit prevederilor art.75 din Constituţie şi ale art. 86 alin.3, pct.2 din Regulamentul Camerei Deputaţilor, Camera Deputaţilor este Cameră decizională în cazul acestei iniţiative legislative. 

Senatul, în şedinţa din 26 mai, a respins iniţiativa legislativă în calitate de primă Cameră sesizată.

Consiliul Legislativ, cu avizul nr. 543 din 30.03. 2004, a avizat favorabil.

Guvernul României, prin punctul de vedere trimis Senatului cu nr. 160 din 19.04. 2004, nu susţine adoptarea acestei propuneri legislative.

Propunerea legislativă are ca obiect de reglementare, modificarea art. 11 lit. a) din Legea nr. 514/2003 privind organizarea şi exercitarea profesiei de consilier juridic, în sensul eliminării atributului “universitară” din cuprinsul sintagmei ”activitatea didactică universitară”, astfel încât exercitarea profesiei de consilier juridic să devină compatibilă cu activitatea didactică desfăşurată nu numai în învăţământul superior, ci şi în cel preuniversitar. 

Membrii comisiei au examinat expunerea de motive, textul iniţiativei legislative trimis de Senat, punctul de vedere al Guvernului, precum şi  avizul favorabil al  Consiliului Legislativ, în şedinţa din 15.06.2004, în prezenţa domnului deputat Constantin  Niculescu,  autorul propunerii legislative. În urma dezbaterilor s-a întocmit raportul favorabil nr. P.L.X-340 din 15.06.2004 cu amendamente admise.

 Cu ocazia dezbaterii propunerii legislative în plenul Camerei Deputaţilor, ca urmare a punctelor de vedere exprimate, s-a hotărât restituirea acesteia la comisie pentru o nouă dezbatere.
Potrivit prevederilor art. 60 din Regulamentul Camerei Deputaţilor, comisia a reluat dezbaterile asupra propunerii legislative menţionate mai sus în şedinţa din 28.06.2004. 
Cu prilejul reexaminării, membrii comisiei au constatat că prin modificările propuse, iniţiativa legislativă stabileşte un “regim discriminatoriu” în favoarea consilierilor juridici în raport cu  celelalte profesii juridice. În acest sens, este de menţionat faptul că atât în Legea nr.51/1995 pentru organizarea şi exercitare profesiei de avocat , cât şi în Legea notarilor publici şi a activităţii notariale nr.36/1995 se precizează că exercitarea acestor profesii este incompatibilă cu desfăşurarea unei activităţi salarizate, cu excepţia activităţii didactice universitare.
Faţă  de aceste considerente şi în urma  reexaminării întregii documentaţii, membrii comisiei au hotărât, cu unanimitate de voturi, să supună plenului Camerei Deputaţilor, respingerea propunerii legislative pentru modificarea  art. 11 lit. a) din Legea privind organizarea şi exercitarea profesiei de consilier juridic nr. 514 /2003. 
Din numărul total de 23 de membri ai comisiei, au fost prezenţi la dezbateri 17 deputaţi. 

În raport de obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.
Prezentul raport, prin care se propune respingerea  iniţiativei legislative, înlocuieşte  raportul iniţial nr. P.L.X. 340 din 15 iunie 2004.  
            PREŞEDINTE, 


                   SECRETAR,

   Prof. univ.dr. Ion NEAGU                           Florin IORDACHE 

Consilier 

Dr. Gheorghe Stroe

